สวัสดีค่ะ มีอาการคันก้นมาหลายสัปดาห์แล้วค่ะจะยิ่งในช่วงตอนกลางคืนแทบนอนไม่ได้เลยค่ะ เวลาเข้าห้องน้ำก็ใช้กระดาษชำระซับให้แห้งแล้วนะคะบางครั้งก็เผลอไปเกาจนมีเลือดซิบๆด้วยค่ะ อยากรู้ว่าสาเหตุมาจากอะไร แล้วถ้าไปหาต้องหาแผนกอะไรคะ
สวัสดีค่ะ อาการคันที่บริเวณก้น ทวารหนัก อาจเกิดจาก1. ติดเชื้อพยาธิเข็มหมุด (พยาธิเส้นด้าย) ทำให้เกิดอาการคันรอบรูทวารหนัก โดยเฉพาะเวลากลางคืนที่พยาธิออกมาวางไข่2. สังคัง หรือโรคกลาก เป็นโรคติดเชื้อราที่ผิวหนัง ที่เกิดบริเวณขาหนีบ อวัยวะเพศ รอบทวารหนัก อาการเริ่มแรกมักจะเห็นเป็นตุ่มแดงๆ แล้วค่อยๆ ลามออกไปจนมีลักษณะเป็นวงสีแดงที่มีขอบเขตชัดเจน มักมีตุ่มน้ำใสเล็กๆ หรือขุยขาวๆ อยู่รอบวง ร่วมกับมีอาการคันมาก3. ทวารหนักอับชื้น เช่น จากการมีโรคอ้วน เหงื่อออกมาก ปล่อยให้กางเกงในเปียกชื้น เป็นต้น4. การแพ้หรือระคายเคืองจากสารเคมีต่างๆ เช่น แป้งที่นำมาทาตัวและใกล้ทวาร แพ้ผงซักฟอก น้ำยาซักผ้าที่นำมาซักกางเกงใน เป็นต้น5. เป็นโรคหูดหงอนไก่บริเวณทวารหนัก ซึ่งติดต่อมาจากการมีเพศสัมพันธ์6. โรคผิวหนังบางชนิด เช่น สะเก็ดเงิน แต่ก็จะมีอาการที่ผิวหนังบริเวณอื่นๆ ร่วมด้วย7. มีโรคแผลปริขอบทวารหนักอยู่ ซึ่งเกิดจากการถ่ายอุจจาระแข็ง ก้อนใหญ่ อุจจาระไปบาดเยื่อบุ ทำให้เกิดแผลขนาดเล็ก และเมื่อแผลกำลังหาย ก็จะมีอาการคันเกิดขึ้นได้8. โรคเรื้อรังบางชนิดที่ทำให้เกิดอาการคัน โดยมักมีอาการคันบริเวณอื่นๆร่วมด้วย เช่น โรคเบาหวาน โรคไต โรคไทรอยด์ เป็นต้น9. การรับประทานอาหารบางชนิด อาจทำให้มีอาการคันรอบรูทวารหลังถ่ายอุจจาระ เช่น นมวัว แอลกอฮอล์ อาหารรสจัด เครื่องดื่มที่มีคาเฟอีน เป็นต้นในเบื้องต้น ควรพยายามรักษาความสะอาดรอบรูทวาร ไม่ปล่อยอับชื้น ควรเช็ดให้แห้งหลังการเข้าห้องน้ำทุกครั้ง ใส่กางเกงในที่ระบายอากาศได้ดี ไม่ทาแป้งหรือโลชั่นใกล้ๆ รูทวารหนัก เวลาซักกางเกงใน ควรซักให้ฟองจากผงซักฟอกออกให้หมด เป็นต้น หากอาการคันยังไม่ดีขึ้น ก็ควรไปพบแพทย์เพื่อตรวจและให้การวินิจฉัยที่ถูกต้องค่ะ